 NA CHARLES WASONGA WAZIRI wa Utumishi wa Umma Moses Kuria amejipalia makaa miongoni mwa maseneta kwa kumtetea Gavana wa Meru Kawira Mwangaza. Sasa maseneta wa mirengo ya Kenya Kwanza na Azimio wanashinikiza kutimuliwa kwa waziri huyo wakidai mienendo yake inaleta aibu kwa serikali na haswa Rais William Ruto. Wakiongozwa na Kiongozi wa Wengi katika Seneti Aaron Cheruiyot, maseneta hao Jumatano Novemba 8, 2023 walilalamikia kile walichokitaja kama hatua ya Bw Kuria kuingilia vikao vya kushughulikia kesi ya kumtimua afisini Gavana wa Meru Kawira Mwangaza. Walimsuta Bw Kuria, ambaye ni mbunge wa zamani wa Gatundu Kusini, kwa kutoa orodha ya maseneta 13 aliodai kuwa “wamepotoshwa” kuhakikisha kuwa Bi Mwangaza anaondolewa afisini. “Huyu waziri amekuwa na mwenendo mbaya wa kuaibisha Rais kupitia matamshi yake yasiyo ya heshima. Ama kwa hakika nakubaliana na maseneta wa bunge hili ambao awali waliwasilisha hoja ya kujadili mienendo ya Bw Moses Kuria. Kwa mfano, sasa waziri huyu anaibisha Rais wa nchi hii kwa kudai kuwa baadhi yetu tunapotoshwa kumwondoa afisini Gavana Mwangaza,” akasema Bw Cheruiyot. Seneta huyo wa Kericho alieleza kuwa waziri huyo amekuwa akiikosea heshima serikali ya Kenya Kwanza kupitia mienendo yake inayokwenda kinyume cha hitaji la Katiba kuhusu Maadili na Uongozi Bora. “Ama kwa hakika, Mheshimiwa Spika anapendekeza kuwa waziri Kuria avuliwe wadhifa huo ili kuokoa hadhi ya serikali hii na Rais William Ruto,” Bw Cheruiyot akaongeza. Maseneta wengine waliunga mkono pendekezo la Bw Cheruiyot wakisema mienendo ya Bw Kuria ni ya kutiliwa shaka na anafaa kupigwa kalamu. “Moses Kuria ni kielelezo cha aibu ya kitaifa. Mbona Rais anakubali aina kama hii. Ikiwa hatua yoyote haitachukuliwa dhidi ya Kuria huenda akaiabisha serikali hata zaidi,” akasema Seneta wa Homa Bay Moses Kajwang’. Seneta wa Homa Bay Moses Kajwang’ aliwashauri maseneta wa mrengo wa Kenya Kwanza wamshauri kumtimua waziri huyo wa Utumishi wa Umma. “Nendeni mkamwambie Mkubwa kwamba waziri Kuria analeta aibu sio tu kwa serikali bali kwa taifa hili na ukanda wa Afrika Mashariki kwa ujumla. Matendo na matamshi yake yanafanya Kenya kuonekana kama nchi isiyo zingatia sheria,” akasema seneta huyo aliyechaguliwa kwa tiketi ya chama cha ODM. Seneta wa Nandi Samson Cherargei aliunga mkono pendekezo la wenzake lakini akaongeza kuwa Waziri wa Uchukuzi Kipchumba Murkomen pia anafaa kupigwa kalamu kwa “kudharau viongozi waliochaguliwa”. “Kuria hurusha matumisi kupitia mtandao wa Twitter lakini Murkomen huwarushia hutusi na kudunisha viongozi katika katika hafla ya mazishi,” akasema. Spika Amason Kingi alikatiza mjadala kuhusu Bw Kuria na kupendekeza kuwa maseneta waandae hoja ambayo itawasilishwa katika bunge la kitaifa. Hii ni kwa sababu kwa mujibu wa Katiba, kipengele cha 152 Bunge la Kitaifa ndilo lenye mamlaka ya kuanzisha hoja ya kuondoa afisini Waziri wa Serikali ya Kitaifa. “Kwa hivyo, waheshimiwa maseneta. Ikiwa mwahisi kuwa mienendo ya waziri Kuria si mizuri, mtumie mamlaka mliopewa na sheria za bunge hili,” Bw Kingi akasema. Akaongeza: “Hili ni bunge la vitendo. Mwandae hoja ya kumtimua waziri huyo afisini kisha muiwasilishe kwa Bunge la Kitaifa liweze kuanzisha mchakato huo.” Kulingana na kipengele hicho, hoja kama hiyo sharti iungwe mkono na angalau thuluthi mbili ya idadi jumla ya wabunge katika Bunge la Kitaifa. Kwa misingi ya idadi ya sasa ya wabunge 349, hoja ya kumtimua waziri sharti iungwe mkono na angalau wabunge 233. Mawaziri wa serikali ya kitaifa ambao wamewahi kukabiliwa na tishio la kuondolewa afisini ni aliyekuwa Waziri wa Ugatuzi Anne Waiguru (sasa Gavana wa Kirinyaga), aliyekuwa Waziri wa Uchukuzi James Macharia na aliyekuwa Waziri wa Elimu Jacob Kaimenyi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  